Ditsem, Proteas!Die Proteas het die eerste eendagkrieketwedstryd teen Engeland met 27 lopies in Bloemfontein gewen. Foto: Twitter. Daar is toe nog so ŉ bietjie skop in die Proteas! Die Suid-Afrikaanse krieketspan het gister een van sy beste witbalkrieketvertonings in ŉ baie lang ruk gelewer toe hy Engeland met 27 lopies in die eerste eendagwedstryd in Bloemfontein geklop het. Die Engelsmanne was danksy Jason Roy en Dawid Malan se blitsige openingsvennootskap – die twee het saam 146 lopies binne 20 boulbeurte geslaan – goed op koers om die wenteiken van 299 lopies verby te steek. Sisanda Magala het egter die Protea-herlewing ingelui toe hy vir Malan terug na die kleedkamer gestuur het. Die 32-jarige snelbouler se fiksheidsprobleme blyk iets van die verlede te wees en hy het met ŉ uiteindelike boulontleding van 3/46 gespog. Sisanda Magala's third keeps South Africa in the game ????#SAvENG | ???? Scorecard: https://t.co/DlhKB8Imxl pic.twitter.com/c3KZIUA9ft — ICC (@ICC) January 27, 2023 Maar as Magala se paaltjievuishou die Engelsmanne laat steier het, dan het Anrich Nortjé beslis die uitklophou geplant. Die Oos-Kapenaar is deesdae Suid-Afrika se beste speler en hy het oudergewoonte met sy vaart en slim boulwerk beïndruk om vier kolwers terug na die kleedkamer te stuur. Vroeër het Rassie van der Dussen sy goeie spelpeil in witbalkrieketwedstryde voortgesit toe hy 111 lopies aangeteken het. Dit was die vierde honderdtal van sy internasionale eendagkrieketloopbaan en ná 39 wedstryde is sy gemiddeld 71. ???????????????????? Rassie van der Dussen does it AGAIN! He brings up his fourth ODI ton off 110 balls ???? ???? Stream #SAvENG live: https://t.co/0BMWdeFwIB pic.twitter.com/XODopteVBY — SuperSport ???? (@SuperSportTV) January 27, 2023 Magala is egter welverdiend as die speler van die wedstryd aangewys nadat hy die momentumpendulum terug in die Proteas se guns gekry het. “Ek is baie tevrede met die oorwinning – veral as jy in ag neem hoe sake gestaan het. Om ŉ wedstryd op só ŉ manier te wen gaan beslis vir ons baie in die toekoms beteken,” het die bouler gesê toe hy sy toekenning in ontvangs geneem het. “Ek het probeer om so reguit moontlik te probeer boul, terwyl ek die kolwers aan’t raai met die spoed van my aflewerings wou hou.” Die volgende wedstryd begin môre om 10:00 in Bloemfontein en die aksie sal regstreeks op SuperSport uitgesaai word. Suid-Afrika 298/7 in 50 boulbeurte: Rassie van der Dussen 111, David Miller 53 en Sam Curran 3/35. Engeland 271/10 in 44,2 boulbeurte: Jason Roy 113, Anrich Nortjé 4/62 en Sisanda Magala 3/46.